સાસરે સંયુક્ત પરિવારમાં રહેતી શીખા કહે છે, મારા પતિ સરકારી નોકરી કરે છે. સસરા નિવૃત્ત થઈ ગયા છે. સાસુ એકદમ ટિપિકલ ગૃહિણી છે જે વહુને દબાવમાં જ રાખવી જોઈએ એવી માનસિકતામાંથી બહાર નથી આવતાં. પતિથી નાની બહેન સાસરે છે અને ગૃહિણી છે. નણંદના ઘરે બે દીકરા છે જ્યારે મારે બે દીકરી છે. લગભગ સરખી ઉંમરનાં ચારેય ભાઈ-બહેન વચ્ચે સરળ અને સહજ સંબંધ છે. વડીલો અને નણંદ મારી બંને દીકરીઓની પરીક્ષાનાં પરિણામો પરથી મારી સફળતા કે નિષ્ફળતા નક્કી કરે છે. ભલેને હું પતિ કરતાં વધુ કમાઈ લાવતી હોઉં કે પછી જાહેરજીવનમાં પતિ કરતાં વધુ જાણીતી હોઉં. એ લોકોને આ બધી વાતોથી કોઈ ફરક નથી પડતો.